CFRESH แรลลี่ยาว 4 วัน พุ่ง 23% ลุ้นกำไร Q3 โต 2 เท่าตัว โบรกฯชูเป้า 4.70 บ.
CFRESH แรลลี่ยาว 4 วัน พุ่ง 22.91% โบรกฯมอง 4 ปัจจัยบวกหนุนกำไรครึ่งปีหลังโตเด่น ชี้กำไร Q3 โตก้าวกระโดด 216% แนะนำ “ซื้อ” ราคาเป้าหมาย 4.70 บ. 
7 ต.ค. 2564

ผู้สื่อข่าวรายงานว่าวันนี้ (7 ต.ค. 2564) ราคาหุ้นบริษัท ซีเฟรชอินดัสตรี จำกัด (มหาชน) หรือ CFRESH ปิดภาคเช้า อยู่ที่ระดับ 4.72 บาท เพิ่มขึ้น 0.64 บาท หรือ 15.69% โดยทำจุดสูงสุดที่ 4.82 บาท และทำจุดต่ำสุดที่ 4.08 บาท ด้วยมูลค่าการซื้อขาย 94.54 ล้านบาท

โดยราคาหุ้น CFRESH ปรับตัวขึ้นมาต่อเนื่อง 4 วันติดนับตั้งแต่ราคาหุ้นปิดที่ระดับ 3.84 บาท เมื่อวันที่ 1 ต.ค. 64 คิดเป็นการปรับตัวเพิ่มขึ้น 0.88 บาท หรือคิดเป็น 22.91%
บล.ฟินันเซีย ไซรัส ระบุในบทวิเคราะห์ (30 ก.ย. 2564) โดยคาดกำไรครึ่งปีหลัง 2564 จะเติบโตโดดเด่นรับ 4 ปัจจัยบวกหนุนจาก (1) ราคาขายกุ้งแช่แข็งทั่วโลกที่ทรงถึงเพิ่มขึ้นเล็กน้อย อีกทั้ง (2) ต้นทุนวัตถุดิบกุ้งขาวทรงตัวอยู่ในระดับต่ำ รวมถึง (3) บาทอ่อน และ (4) ต้นทุนคงที่ลดลงจากการลดจำนวนคนงาน ซึ่งคาดชดเชยค่าระวางเรือตู้ที่เพิ่มขึ้นได้หมด
ทั้งนี้คาดกำไรไตรมาส 3/2564 โตก้าวกระโดด 216% เทียบไตรมาสก่อนหน้า และพลิกจากขาดทุนในช่วงเดียวกันของปีก่อน โดยประเมินราคาเป้าหมายกลางปี 2565 ที่ 4.70 บาท มองจังหวะพักตัวของราคาเป็นโอกาส “ซื้อ”
 